– Stalinistisk planforslag av verste sort, er dommen fra Frp. Nå kan det bli slutt på gratisparkering på butikken.

I et høringsforslag foreslår den rødgrønne regjeringen å tvinge butikker til å ta betalt for parkering fra sine kunder.

Målet er å få flere til å ta buss istedenfor bil.

– Vi ønsker å gi kommunene et verktøy til å planlegge god byutvikling med mindre kø og bedre byluft slik at flere kan reise kollektivt, sier politisk rådgiver Sigrid Brattabø Handegard i Samferdselsdepartementet.

Flisebutikken Right Price Tiles på Alna i Oslo har en stor parkeringsplass for sine kunder. Fliseselger Shaho Fatahi lurer på om regjeringen mener at hans kunder skal ta med seg 25 kilos pakker med baderomsfliser på bussen.

- Skal folk ta med seg slike på bussen da? spør Shaho og holder opp en 25 kilos tung flispakke. (Foto: TV 2 / Siw Borgen)

– Forslaget er latterlig. Jeg synes det er kjipt at kundene skal betale for å parkere, sier Fatahi til TV 2.

LES OGSÅ: Rødgrønt flertall blant kvinner

– Stalinistisk

Fremskrittspartiet kaller forslaget fra regjeringen er et angrep på privat eiendomsrett.

– Jeg synes dette vitner om at dette er et stalinistisk planforslag av verste sort. Her skal altså det offentlige kunne pålegge private grunneiere å innføre parkeringsavgift mot deres egen vilje, sier Gjermund Hagesæter (Frp) som sitter i Stortingets kommunal- og forvaltningskomité.

LES OGSÅ: Vil tvinge kommuner til å slå seg sammen

– Avgifter for å forandre samfunnet

Men regjeringen mener det er greit å overstyre den private eiendomsretten for å redusere trafikken.

– Privat eiendomsrett er viktig. På den andre siden er det det offentliges oppgave å løse også andre viktige samfunnsoppgaver. Det kan være klokt å bruke avgiftspolitikken til å forandre samfunnet i en retning man mener er rett, sier Handegard.